Jarjabek, Dušan, poslanec NR SR (2010-11-04):
Ďakujem za slovo. Vážený pán predsedajúci, vážený pán minister kultúry, kolegyne, kolegovia, začal by som jednou vecou. Mali sme tuná tri druhy ministrov kultúry, kedysi. Jeden z nich priniesol isté zmeny financovania do kultúry, snažil sa reorganizovať v rámci kultúry čosi, doniesť do kultúry stále chýbajúce peniaze. Hovorím, napríklad o ministrovi kultúry Maďaričovi. Potom tu bol ďalší minister kultúry, za ktorého éry boli zlikvidované mnohé inštitúcie, hudobné, napríklad, hovorím o pánovi ministrovi bývalom Kňažkovi a potom tu boli ministri, ktorí nič nepokazili a nič neurobili, ktorých v podstate Národné divadlo chceli predať a potom o tri mesiace potvrdili jeho financovanie z verejných zdrojov. Nepokazili, nepolepšili, to je napríklad súčasný podpredseda vlády Chmel, ktorý robil takisto ministra kultúry. A vy, pán minister, si môžete rozmyslieť, ku ktorým tým ministrom sa chcete priradiť. A teraz by som začal o tom skrátenom konaní, ktoré ste nám tu predložili. Dámy a páni, prv než som sa ráno vybral z domu pre istotu som sa zahľadel do internetového spravodajstva, ale nikde som nenašiel informáciu, že by sa v Mlynskej doline, pán minister financií, buďte taký láskavý, nebrblite mi tuná, dobre? Môžete potom, keď dostanete slovo. Ani sa to nepatrí, vo vašej funkcii nadradeného ministra všetkých ministrov, to jednoducho nie je dôstojné. Ba, ani Mýtnou ulicou sa nerútil búrlivý príval vôd a hasiči nemusia v člnoch evakuovať pracovníkov Slovenského rozhlasu. Ale pán minister Krajcer nás napriek tomu presviedča, že prišiel súdny deň a zo spárov mocností pekelných, vytrhneme naše verejnoprávne médiá, iba a výlučne tak, že v skrátenom legislatívnom konaní a najradšej asi bez veľkých debát a diskusií, odsúhlasíme v skrátenom legislatívnom procese, teda v stave legislatívnej núdze jeho horkokrvný zásah do toho, čo pri všetkých objektívnych výhradách prežilo zatiaľ všetky politické zemetrasenia a nikto nemal toľko politickej drzosti, aby to takýmto rýchlym spôsobom chcel politicky sprivatizovať. Ctení kolegovia, nestačí, že médiá, deň čo deň kŕmia verejnosť nehoráznosťami, ktorých jediným účelom je ukázať občanom poslanecký zbor ako bandu príživníkov, ktorí nič nerobia a ničomu nerozumejú? Dáme im dôvod, aby na nás tentokrát zaútočili dôvodne? Ak „potisneme“ predložený návrh do skráteného konania, mali by sme súčasne novelizovať aj náš rokovací poriadok a univerzálne vyhlásiť trvalý stav núdze a povýšiť skrátené konanie na jediný typ prerokúvania vládnych legislatívnych návrhov. Veď, ak ľahkomyseľne a bez času potrebného na oboznámenie sa s navrhovaným riešením, vypočutia pripomienok expertov a diskusie s nimi, prijmeme navrhovanú expresnú fúziu dvoch autonómnych verejnoprávnych inštitúcií, prečo by sme mali rozmýšľať a debatovať o daniach, rozpočte alebo o nejakých zahraničných misiách? Vážený pán predsedajúci, dávam tiež procedurálny návrh, aby sme zastavili rokovanie o návrhu na skrátené prerokovania zákona o Rozhlase a televízii Slovenska, ako to teda najnovšie znie a o zmene a doplnení niektorých zákonov, pretože nejestvuje reálny a objektívny dôvod na využitie inštitúcií skráteného legislatívneho konania. Viete, ja ešte k tým živelným pohromám. No nemôžem si odpustiť, že jediná živelná pohroma nám v tejto chvíli teoreticky môže hroziť z Ministerstva kultúry. Je to akási kultúrna cunami, mediálna, ktorú nám tuná predkladá pán minister kultúry a ktorá skutočne v konečnom dôsledku má zlikvidovať, resp. zlikviduje už aj tak veľmi krehký duálny systém, ale možnože práve o toto ide. Však, pán minister kultúry? Ďakujem za pozornosť.